## El Bo Viatge tanca el seu primer període de 2024 amb prop de 98.000 pernoctacions, un 20 % més que en 2023

*** Nuria Montes apunta que “prop de 88.000 persones han disfrutat del programa des de gener a juny, amb més de 29.000 reserves i un import mitjà per viatge que ascendix a 589 euros”
* La majoria s’ha decantat per l’hotel com a allotjament triat per a pernoctar, fet que ha acaparat més del 31,1 % del total de reserves i amb una estada mitjana de 3,4 nits
* Les deu destinacions més demandades en esta edició són: Benidorm, Peníscola, Calp, Elx, Dénia, Altea, València, Gandia, Crevillent i Alacant

​​​​​​**

El programa Bo Viatge, impulsat per Turisme Comunitat Valenciana, ha tancat el seu primer període de 2024, comprés entre el 15 de gener i el 3 de juny, excloent la Setmana Santa, amb un total de 29.140 reserves, que es traduïxen en prop de 97.953 pernoctacions, un 20 % més que les registrades en el mateix període de l’any anterior.

La consellera d’Innovació, Indústria, Comerç i Turisme, Nuria Montes, ha valorat estos resultats com a “molt positius”, i ha assenyalat que “prop de 88.000 valencianes i valencians s’han beneficiat d’este programa en el primer semestre de l’any”. Al mateix temps que ha destacat l’estímul del bo a “la desestacionalització que volem consolidar, així com al foment de l’ocupació i la dinamització econòmica en el mateix territori”.

En 2024, la intensitat de l’ajuda del Bo Viatge és del 50 % del cost dels servicis turístics contractats, amb una estada mínima de tres nits consecutives en el mateix allotjament, i fins a un màxim de 350 euros per ajuda concedida.

Respecte al balanç d’este primer període, Nuria Montes ha incidit en què “en 2024 hem incrementat considerablement el nombre de pernoctacions respecte al mateix període de 2023. Ho hem fet amb una inversió menor, la qual cosa també indica que encara disposem d’una important quantitat del pressupost previst per a poder maximitzar este efecte desestacionalitzador que busquem durant la temporada baixa a la Comunitat Valenciana”.

L’import mitjà de la reserva se situa enguany en 588,74 euros, la qual cosa es traduïx en un global que supera els 17 milions d’euros, dels quals Turisme Comunitat Valenciana ha aportat més de 8,2 milions d’euros per a este primer període.

Per a esta edició de 2024, el Bo Viatge està dotat amb un total de 12,5 milions d’euros, dels quals més de quatre milions d’euros aniran dirigits al segon període del programa, que comprén des del 15 d’octubre al 22 de desembre de 2024.

D’altra banda, la consellera de Turisme també ha volgut destacar altres dades significatives del balanç del primer període del programa, com els municipis més demandats pels usuaris del bo. De fet, al mateix temps que Benidorm continua sent la destinació que més reserves rep, “també s’incorporen altres destinacions en el top 10 com Dénia, Gandia o Crevillent”. Les deu destinacions més demandades en esta edició són: Benidorm, Peníscola, Calp, Elx, Dénia, Altea, València, Gandia, Crevillent i Alacant.

**Perfil de l’usuari**

Respecte al perfil del viatger beneficiari del Bo Viatge 2024 i atesos els resultats del primer període d’esta edició, la majoria s’ha decantat per l’hotel com a allotjament triat per a pernoctar, i han acaparat més del 31,1 % del total de reserves; seguit del càmping i l’allotjament rural; i finalment, els apartaments i vivendes turístiques. La mitjana per reserva s’ha situat en 3,4 nits.

En referència al període de temps més sol·licitat per a viatjar, ha sigut el mes de maig el que concentra el major nombre de reserves, amb 15.665, la qual cosa suposa més de 50.000 pernoctacions registrades durant el mes passat a càrrec del Bo Viatge; seguit d’abril, amb més de 29.000 pernoctacions; i març, que supera les 14.000 pernoctacions.

**Empreses adherides**

En esta edició, hi ha un total de 964 empreses registrades en el programa, de les quals prop del 34 % són agències de viatge, el 31 % són hotels i més del 20 %, allotjament rural. Alacant és la província amb més nombre d’empreses participants amb prop d’un 40 % del total d’empreses, seguida de València, amb el 34,75 %, i Castelló, amb el 25,52 %.

Fins hui, prop de 4.700 empreses s’han adherit al programa en les seues diferents edicions des de 2021 a 2024.

Fecha: 23/06/2024